CELEX: 32016R0666
Language: hr
Date: 2016-04-26 00:00:00
Title: Provedbena uredba Komisije (EU) 2016/666 оd 26. travnja 2016. o razvrstavanju određene robe u kombiniranu nomenklaturu

29.4.2016   
               
               
                  HR
               
               
                  Službeni list Europske unije
               
               
                  L 115/25
               
            PROVEDBENA UREDBA KOMISIJE (EU) 2016/666
      оd 26. travnja 2016.
      o razvrstavanju određene robe u kombiniranu nomenklaturu
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Uredbu Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (1), a posebno njezin članak 9. stavak 1. točku (a),
      budući da:
      
                  (1)
               
               
                  Radi osiguravanja jedinstvene primjene kombinirane nomenklature koja je priložena Uredbi (EEZ) br. 2658/87 potrebno je donijeti mjere za razvrstavanje robe iz Priloga ovoj Uredbi.
               
            
                  (2)
               
               
                  Uredbom (EEZ) br. 2658/87 utvrđena su opća pravila o tumačenju kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvode dodatni pododjeljci te koja je utvrđena posebnim odredbama Unije, a u cilju primjene tarifa i drugih mjera povezanih s trgovinom robom.
               
            
                  (3)
               
               
                  U skladu s navedenim općim pravilima, robu opisanu u stupcu 1. tablice u Prilogu ovoj Uredbi potrebno je razvrstati u odgovarajuću oznaku KN iz stupca 2., a na temelju obrazloženja navedenog u stupcu 3. te tablice.
               
            
                  (4)
               
               
                  Primjereno je odrediti da u skladu s člankom 12. stavkom 6. Uredbe Vijeća (EEZ) br. 2913/92 (2) korisnik može obvezujuće tarifne informacije izdane za robu na koju se odnosi ova Uredba, a koje nisu u skladu s ovom Uredbom, nastaviti navoditi tijekom određenog razdoblja. Trebalo bi odrediti da to razdoblje traje tri mjeseca.
               
            
                  (5)
               
               
                  Mjere predviđene u ovoj Uredbi u skladu su s mišljenjem Odbora za Carinski zakonik,
               
            DONIJELA JE OVU UREDBU:
      Članak 1.
      Roba iz stupca 1. tablice u Prilogu razvrstava se u kombiniranu nomenklaturu u oznaku KN iz stupca 2. te tablice.
      Članak 2.
      Obvezujuće tarifne informacije koje nisu u skladu s ovom Uredbom mogu se nastaviti navoditi u skladu s člankom 12. stavkom 6. Uredbe (EEZ) br. 2913/92 tijekom razdoblja od tri mjeseca od datuma stupanja na snagu ove Uredbe.
      Članak 3.
      Ova Uredba stupa na snagu dvadesetog dana od dana objave u Službenom listu Europske unije.
      
         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Bruxellesu 26. travnja 2016.
         
            
               Za Komisiju,
            
            
               u ime predsjednika,
            
            Stephen QUEST
            
               Glavni direktor za oporezivanje i carinsku uniju
            
         
      
      
         (1)  SL L 256, 7.9.1987., str. 1.
      
      
         (2)  Uredba Vijeća (EEZ) br. 2913/92 od 12. listopada 1992. o Carinskom zakoniku Zajednice (SL L 302, 19.10.1992., str. 1.).
      
         PRILOG
         
                     Opis robe
                  
                  
                     Razvrstavanje
                     (Oznaka KN)
                  
                  
                     Obrazloženje
                  
               
                     (1)
                  
                  
                     (2)
                  
                  
                     (3)
                  
               
                     Statički pretvarač u plastičnom kućištu (tzv. „izmjenično/istosmjerni pretvarač”) namijenjen za pretvaranje izmjenične struje (100 – 240 V) u istosmjernu struju (12 V, 1,5 A).
                     Kućište je opremljeno utikačem za spajanje na izmjeničnu struju i električnim kablom duljine 1,5 m opremljenim priključkom za istosmjernu struju, koji omogućuje spajanje izmjenično/istosmjernog pretvarača na razne aparate.
                     Izmjenično/istosmjerni pretvarač služi za napajanje dekodera TV signala („set-top” kutija). Također se može koristiti za napajanje niza ostalih aparata, poput telekomunikacijskih aparata, strojeva za automatsku obradu podataka, aparata za snimanje ili reprodukciju zvuka/slike, kućanskih aparata te radionavigacijskih aparata.
                     Vidjeti sliku (*).
                  
                  
                     8504 40 82 
                  
                  
                     Razvrstavanje se utvrđuje u skladu s općim pravilima 1 i 6 za tumačenje kombinirane nomenklature i nazivima oznaka KN 8504 , 8504 40  i 8504 40 82 .
                     Razvrstavanje pod oznaku KN 8504 40 30  kao statički pretvarač vrsta koje se rabi s telekomunikacijskim aparatima, strojevima za automatsku obradu podataka i njihovim jedinicama je isključeno jer je izmjenično/istosmjerni pretvarač namijenjen za pružanje struje raznim električnim aparatima.
                     Izmjenično/istosmjerni pretvarač se stoga razvrstava pod oznaku KN 8504 40 82  kao ispravljač.
                  
               
            (*)  Slika je samo informativne naravi.